Уважаема г-жо Живкова,
Уважаеми дами и господа,
Благодаря сърдечно за възможността да открия тази чудесна изложба.
Цветът на мечтите, на въображението, на таланта, на приятелството – това видях в картините, които разгледах преди малко. Видях света преди 40 години през погледа на тогавашните деца.  Тази изложба е по-ценна от който и да било архив. Тя е като капсула на времето. Белите платна са запечатали незабравимите спомени от международната асамблея „Знаме на мира“. Оттук, от българската столица София те изпращаха посланията за мир, за разбирателство и приятелство към целия свят. 
Непременно в такъв момент човек си задава въпроса – ако един ден порасналите деца можеха да дойдат отново у нас, какво щяха да нарисуват, какво послание щяха да изпратят с мъдростта на годините и опита на собствената си съдба?! Трудно е да гадаем, но едно е сигурно – над всичко ще бъде споменът за приятелство и българско гостоприемство.
Асамблеята „Знаме на мира“ имаше висока цел – бъдещето е на децата, а за да има деца и бъдеще трябва да живеят в мир. Някой ще каже, че това е минало. Напротив, уважаеми дами и господа, по-актуално е отпреди 5, 10,15, 20 години.
· 1 от 10 деца по света живее в регион в конфликт;
· 1 на всеки 200 деца е бежанец;
· Половината от бежанците по света са деца;
· [bookmark: _GoBack]50 милиона са децата мигранти.
Само за 2018 година около 13 хиляди деца са дошли в Европа без родители, близо 15 хиляди са разселени в ЕС, 30 хиляди деца са дошли в Италия, България, Испания и Гърция.
Вместо мечти, детство, игри и приятелство – войни, бедност, заличено бъдеще.
Уважаеми дами и господа,
За мен е изключителна чест да бъда патрон на честванията на 40 годишнината на Асамблеята. Искам да Ви поздравя, Евгения, затова че поддържате не само спомена, а идеята на Асамблеята. Убедена съм, че такава мащабна инициатива трябва да продължи да живее, защото тя е дипломация, която успява там, където световните сили и  правителствата и политиците не успяват. Нашата мисия са децата, нямо по-ценно от това – да застанем зад стремежите им, зад идеите, зад мечтите, да ги подкрепяме. Така, както поискаха над 2500 деца от 77 държави в посланието, което преди 40 години изпратиха от София към света.
На добър час на изложбата!
